**Սիսիանի համայնքի ղեկավար Արթուր Սարգսյանի ուղերձը Շամբի օրվա առթիվ**

Մայիսի 30-ը Սիսիան համայնքի ամենագեղեցիկ ու ամենահամախմբված բնակավայրերից մեկի՝ Շամբի օրն է:

Օրն ընտրվել է որպես շամբեցիների միասնականության խորհրդանիշ: 2017 թվականին, ամբողջ գյուղի համախմբվածության շնորհիվ Շամբի նորակառույց պուրակում տեղադրվեց Արցախում զոհված հերոսների հիշատակը հավերժացնող խաչքար, իսկ գյուղի հրապարակը անվանակոչվեց Ապրիլյան պատերազմում զոհված, Արցախյան պատերազմի մասնակից Մայիս Միրզոյանի անունով, և հենց պուրակի բացման ու խաչքարի օծման օրն էլ հռչակվեց Շամբի օր:

Սիրելի՛ շամբեցիներ, շնորհավորում եմ հարազատ բնօրրանի օրվա առթիվ, մաղթում եմ խաղաղ ու միայն երջանիկ ակնթարթներով լեցուն օրեր: Շամբն էլ մեր համայնքի շատ գյուղերի նման սգավոր է ՝ 44-օրյա պատերազմում զոհված զավակներ ունի, հայրենիքի պաշտպանության համար նահատակված հերոսներ ունի: Խոնարհումս Շամբի արժանի զավակների հիշատակի առջև, շնորհակալությունս պատերազմի բոլոր մասնակիցներին, անհուն հայրենասիրությամբ օժտված բոլոր բոլորին՝ ի դեմս վարչական ղեկավար Սաշա Ստեփանյանի: Կրկին շնորհավորում եմ Շամբի օրվա առթիվ՝ մաղթելով քաջառողջություն, բարօրություն ու կայուն խաղաղություն: